Drie kaap, ontvoer beampte toe hy motor wou aftrekArgieffoto: Kent Williamson Die polisie in Sasolburg is op soek na drie verdagtes wat ŉ verkeersbeampte gekaap en met hom weggery het. Konst. Josephine Rani, woordvoerder van die polisie, het gesê die voorval het Vrydagoggend omstreeks 06:30 plaasgevind toe die beampte (31) aan diens besig was om motors wat die spoedgrens oorskry dop te hou op die R57-pad naby Heilbron. “Toe hy probeer om ŉ Ford Focus af te trek het die bestuurder eenvoudig nie stilgehou nie. Die beampte het tot in Heilbron agter die verdagte aangery en daar sig van die motor verloor. Hy het hom toe weer op die R34 op pad na Petrus Steyn gewaar en die motor tot naby Frankfort agtervolg,” het Rani gesê. Die bestuurder het toe volgens Rani besef hy word agtervolg en weggejaag. “Hy het beheer verloor en het van die pad af beweeg. Die beampte het stilgehou om hulp te verleen, maar drie gewapende mans het uitgeklim en wapens op hom gerig. Hulle het na bewering sy wapen afgeneem, hom in sy eie motor ingedwing en met hom weggery.” Die beampte het uit die bewegende motor gespring net voor die R57 op pad na Zamdela. Volgens Rani het die verdagtes sy motor op die R57 gelos nadat ŉ wit BMW hulle opgetel het. Die Ford Focus is glo in 2017 in Sunnyside in Pretoria gesteel. Die beampte is na die hospitaal geneem vir mediese behandeling. Die polisie ondersoek ŉ saak van kaping. Enigiemand met inligting oor die verdagtes kan ao. Leon de Klerk by 072 484 9046 kontak.